Jiri dɔw bɛ yen ni mɔgɔ magara u la (i n’a fɔ bagasabali, fogonfogoni koroŋɛɲɛ, ziradenŋɛɲɛ ani kɔŋɛɲɛ), olu bɛ se ka faritanabana bila mɔgɔ la i n’a fɔ logologo, jenida walima fari bilenni ŋɛɲɛ bɛ min senkɔrɔ. Tumu dɔw ni fɛnɲɛnamaniw fana bɛ se ka faritanabana bila mɔgɔ la.\nFaritanabana ka teli ka mɔgɔ minnu minɛ, ni olu magara fɛn dɔw la walima ka u kɛ u fari la, o bɛ ŋɛɲɛ walima jolimisɛnniw bila u la. Manasamara, tulolanɛgɛ, munitulu suguya dɔw, latikɔlɔn, kolisafinɛ caman ka teli ka faritanabana bila mɔgɔ la.\nNin faritanabana bɛɛ bɛ ban u yɛrɛ ma ni u sɔrɔsababu ma se fari ma tuguni. Ni aw ye gɔmi (bananku ta) ɲagami ji la, o bɛ ŋɛɲɛ tigɛ.\nMɔgɔ bɛ se ka asipirini (aspirine) walima ŋɛɲɛfura fana ta (aw ye sɛbɛn ɲɛ Faritanabanaw ni fɔɔnɔ: fariŋɛɲɛfuraw lajɛ). Ni a ŋɛɲɛ ka jugu, aw bɛ tulufariman mu, (aw ye sɛbɛn ɲɛ Kurukuru ni ŋɛɲɛ furakɛ tuluw, pommade corticostéroïdes lajɛ), nka farati bɛ o tulu ninnu na. Aw bɛ a jateminɛ ni joli tɛ aw la sani aw ka tulu ninnu mu. Aw kana waatijan kɛ u muni na. Aw bɛ yɔrɔ bananenw saniya waati bɛɛ walasa nɛ kana don u la.